স্থানীয় সূত্রের খবর, এ দিন দুপুর ১টা নাগাদ হলদিয়াগামী একটি বাস গোপালপুর বাসস্ট্যান্ডের অদূরে নিয়ন্ত্রণ হারিয়ে একটি বাড়িতে ঢুকে পড়ে। বিক্রমজিৎ মাইতি নামে এক বাসিন্দা বলেন, ‘‘বাসটি প্রথমে বাড়ির পিছনে রাখা একটি মোটর বাইক এবং গাড়িতে ধাক্কা মারে। তারপর দেওয়াল ভেঙে বাড়িতে ঢুকে যায়।’’ দুর্ঘটনায় আহত হন কমপক্ষে ১৫ জন যাত্রী। স্থানীয়েরাই বাসের ভিতর থেকে তাঁদের বের করানোর কাজে হাত লাগান। পরে আহতদের বাসুলিয়া গ্রামীন হাসপাতালে নিয়ে যাওয়া হয়। সেখানে শারীরিক অবস্থার অবনতি হওয়ায় পাঁচ জনকে তমলুক জেলা সদর হাসপাতালে পাঠানো হয়।